**Din cate timpuri apari Tu?**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din câte timpuri apari Tu?

Şi-n câţi atomi se răspândeşte

Cuvântul Tău de « Da » sau « Nu » ?

De dragoste, Te văd orbeşte…

Nu am nevoie să te strig -

Tu vii din orice dimensiune

Şi-n suflet pui şi cald, şi frig

Şi ştii să-mi spui oricând pe nume!

Nu ai nevoie să m-auzi

Ca să-mi asculţi, plăpândă, ruga,

Când ochii mei de plâns sunt uzi,

Sau când spre Tine nu mi-i fuga…

Am început aceste rânduri

Neştiind c-o să vorbesc cu Tine,

Crezând că-aştern doar simple gânduri

Puţin mai şlefuite-n rime,

Dar Tu mi-ai dat din trebuinţă

Să-mi fie joaca poezie,

Să mă-ntărească în credinţă,

Neştiind eu ce îmi trebui’ mie !

În marea Ta înţelepciune,

Nu m-ai lăsat nicio clipită

Să-mi pierd identitatea-n lume,

Chiar mintea mea de-i adormită,

Căci Tu în inimă mi-ai pus

Ce mintea nu poate cuprinde -

O dragoste de neapus,

Care din dragoste se-aprinde!

Nici timp, atom sau dimensiune

Nu pot fi stavilă iubirii -

Nimic vreodată n-o răpune:

Doar ea e stavilă muririi!